CIA: Situacija u Iraku se pogoršava (7/12/04) - 2004-12-07
Američki ambasador u Iraku, John Negroponte, navodno je uputio u Washington pismo u kojem se ograđuje od procjena CIA-e
Situacija u Iraku se pogoršava i do poboljšavanja prilika možda neće doći uskoro. Tako ukratko glasi sadržaj povjerljive poruke koju je šef američke obavještajne službe CIA-e u Bagdadu uputio u Washington prošlog mjeseca, a o čemu piše “Washington Post”. Do istog zaključka došao je i drugi visoki dužnosnik CIA-e koji je nedavno posjetio Irak. U procjenama djelatnika CIA-e navode se i neke povoljne ocjene kao što su važan napredak u razvitku političkog procesa te otpornost Iračana. Međutim, sveukupno, dužnosnici američke vlade vjeruju da procjene CIA-inih djelatnika nagovješćuju pogoršavanje situacije ukoliko iračka vlada uskoro ne ostvari vidljiv napredak u preuzimanju autoriteta i izgradnje ekonomije. Američki ambasador u Iraku, John Negroponte, navodno je uputio u Washington pismo u kojem se ograđuje od procjena djelatnika CIA-e. Njegova primjedba je da su iznesene ocjene preoštre, te da su Sjedinjene Države ostvarile znatno veći napredak u borbi protiv pobunjenika nego što je to izneseno u CIA-inoj bilješci. Međutim, vodeći američki general u Iraku, George Casey, kako piše Post, također je imao priliku vidjeti CIA-inu bilješku iz Bagdada i tada nije imao nikakvih primjedbi. Kako navodi jedan dužnosnik američke vlade, general Casey je iznio neke primjedbe posljednjih dana, piše “Washington Post”. Christian Science Monitor, pak, izvještava o problemima u CIA-inom progamu ubacivanja agenata među neprijatelje Amerike, a povod je nedavna ocjena da se Osami bin Ladenu izgubio trag. Gotovo svi se slažu, piše bostonski dnevnik, da CIA-in program treba pomoć. Pitanje je – kakvu. Neki analitičari i bivši dužnosnici vjeruju da CIA mora učiniti više od angažiranja dodatnih ljudi i uvođenja dodatnih jezičnih tečajeva. Oni sugeriraju vrbovanje prve ili druge generacije Amerikanaca koji žive u inozemstvu te navode jedan preduvjet: CIA treba prestati angažirati hladnoratovske operativce kako bi podučavali buduće agente.